Charakterizovať špecifiká a úskalia činnosti školských knižníc, odovzdať praxou overené dobré skúsenosti a prehĺbiť úspešnú spoluprácu medzi slovenskými a českými odborníkmi z pedagogickej a knihovníckej oblasti je cieľom 12. medzinárodnej konferencie Školské knižnice ako informačné a kultúrne centrá škôl.
Podujatie, ktoré sa uskutoční 3. mája v Univerzitnej knižnici v Bratislave, organizuje pod záštitou ministerky školstva Martiny Lubyovej Slovenská pedagogická knižnica. Určené je najmä zriaďovateľom základných a stredných škôl, zriaďovateľom školských knižníc, školským knihovníkom a ostatným zástupcom odbornej pedagogickej a knihovníckej verejnosti zo Slovenskej a z Českej republiky. Informuje o tom webová stránka rezortu školstva.
Medzinárodná konferencia bude prezentovať súčasný stav školských knižníc v základných a stredných školách, originálne a kreatívne slovenské a české projekty zamerané na podporu čitateľskej gramotnosti a informačnej výchovy a taktiež i individuálne a kolektívne formy práce s knihou. Rovnako bude prezentovať aj moderné knižničné podujatia zamerané na podporu čítania žiakov. Súčasťou medzinárodnej konferencie bude aj ocenenie víťazov 13. ročníka celoslovenského projektu Najzaujímavejšie podujatie školskej knižnice k Medzinárodnému dňu školských knižníc.
Zdroj: SITA